येँ (नेपालभाषा टाइम्स) - येँ महानगरपालिकां दरबार हाइस्कूल परिसर दुने सिटी लाइब्रेरी चायेकीगु जूगु दु । थुकिया निंतिं येँ मनपां माःगु तयारी सुरु यानाच्वंगु खा धाःगु दु। थुकिया निंतिं कामपां चालु आर्थिक दँया निंतिं हे ५० लाख बजेट फ्यानातःगु दु। थ्व सफुकुथिइ फुक्क कथंया सफूया व्यवस्थापन जुइगु व आकर्षक व आधुनिक कथं जुइगु खँ शिक्षा विभागया प्रमुख नमराज ढकालं धयादीगु दु। थ्व सफूकुथिया सदस्य जुल धायेवं उम्ह मनुखं न्ह्याथाय् च्वनाः नं सफू ब्वनेखनी ।
येँ मनपाया योजना कथं ज्या न्ह्याना वन धाःसा वइगु निला दुने हे थ्व सफूकुथि संचालनय् वइगु खँ धाःगु दु । चिनियाँ सरकारया ग्वाहालिं पुनःनिर्माण याःगु दरबार हाइस्कूलय् थज्याःगु पुस्तकालय् संचालन याये फइकथं हे संरचना तयार याःगु दु । सफूकुथि चायेकेगु निंतिं येँ मनपा २७ वडा व विद्यालय व्यवस्थापन समितिलिसे सहकार्य यानाः ज्या न्ह्यानाच्वंगु खँ धाःगु दु ।
थ्व सफूकुथि चायेकल धायेवं येँ मनपा दुने लाःगु ९१ गू सामुदायिक व ५४१ गू निजी विद्यालयय् ब्वनाच्वंपिं विद्यार्थी लिसें शिक्षकतय्त नं तसकं ज्याख्यलय् दइगु विश्वास यानातःगु दु ।
